In 2004 het Retah McPherson en haar gesin se lewens skielik drasties verander. Die een oomblik was sy nog 'Mev. Suid-Afrika' met 'n wonderlike man en twee pragtige, gesonde seuns; die volgende oomblik was hulle in 'n motorongeluk betrokke. Hoewel sy, haar man en jongste seun baie min of geen beserings opgedoen het nie, is haar oudste seun, Aldo, ernstig beseer. Hy was lank in 'n koma, en vandag nog loop en praat hy baie moeilik. "Vind jou vreugde in die Here, en Hy sal jou gee wat jou hart begeer." Psalm 37:4.
Beloftes hou haar staande
Vir Retah en haar gesin was dit 'n baie moeilike pad ná hulle motorongeluk – 'n daaglikse sterf aan self. Vandag weet sy deur haar persoonlike ervarings dat God altyd getrou is, en dat Hy 'n waarmaker van Sy Woord is. God het deur die jare baie beloftes gegee om haar te bemoedig en staande te hou, maar sy het ook in die proses hierdie belangrike waarheid ontdek: 'Moet nooit die beloftes wat God vir jou gegee het, liewer hê as wat jy God self het nie, want God is God en Hy kan doen net soos Hy wil, wanneer Hy wil. Dit gaan alles oor God en nie oor ons nie.'
Retah vertel: "'n Paar jaar gelede het ek een naweek in Harrismith bedien. Op daardie stadium was Aldo nog op hoërskool en hy moes gereeld verwerping in die gesig staar. Ons moes troos wanneer 'n meisie nie die blommetjie wou aanvaar wat Aldo vir haar gepluk het, of wanneer hulle sommer net koud en kil teenoor hom was nie."
Tydens haar terugrit het Retah nie soos gewoonlik, met die Heilige Gees gesels nie. Sy was baie hartseer en het deurentyd gesnik en trane afgevee.
"Wat pla jou vandag, Retah?" het sy die Heilige Gees na 'n lang ruk van stilte hoor vra. "My hart is so seer vandag, Here…Vader, mag ek U vandag iets vra? Is daar iemand wat my 'onvolmaakte' kind, volmaak sal lief hê?"
"En waarom gebruik jy die woord 'onvolmaak', Retah?" het sy die antwoord van die Heilige Gees gehoor.
"Here, U sien tog seker dat Aldo moeilik loop en praat, en dinge stadiger doen as ander? Sal daar 'n vrou wees wat hom lief sal hê ten spyte van al hierdie dinge?"
"Natuurlik, Retah. Ek wil vandag vir jou 'n baie belangrike les leer: ware liefde is om die 'onvolmaakte', volmaak lief te hê. Aldo se vrou is reeds geroep, en sy sal hom onvoorwaardelik liefhê."
Verandering in haar hart
Toe die Here dit sê, het Retah in haar geestesoog 'n prent-jie gesien van 'n jong dame – 'n pragtige, blonde meisie. Die Here het egter nie daar opgehou nie. Weer het sy die bekende, stil stem van die Heilige Gees gehoor sê: "Retah, Ek het nou vir jou gesê dat Aldo se vrou hom onvoorwaardelik sal liefhê, maar wat van jou? Is jy bereid om jou 'onvolmaakte man' volmaak lief te hê?"
"Hoe bedoel U dan nou, Here?" het sy gewonder. En toe onthou sy al die kere wat sy vir God gevra het om hierdie of daardie dingetjie van haar man te verander. "Maar Here!" was haar eerste reaksie op Sy vraag. Sy het daar en dan besef dat haar man nie sy plek as die aardse koning, priester en profeet van hulle huisgesin opgeneem het nie omdat sy daardie plek volgestaan het.
Sy moes leer dat sy nie haar man se evangelis is nie, maar sy vrou, sy minnares, sy beste vriendin, sy helper en die ma van sy kinders. Sy moes hom daardie aand by die huis nog om vergiffenis vra. Daar het 'n groot verandering in haar hart plaasgevind. Vandag eer sy God dat sy onder haar man se vlerk mag skuil, want sy het hom toegelaat om sy regmatige plek in te neem. Hy is nou 'n sterk rots vir haar en hul gesin. "'n Paar jaar na die betrokke voorval het ek in 'n kerk in Pretoria bedien en die krag van God was daardie aand so tasbaar. Chantel en haar gesin was ook teenwoordig en God het deur Sy Gees haar hart aangeraak en saggies vir haar gefluister dat sy Aldo se lewensmaat is.
Beloftes pas in plek
Chantel het dit later met my gedeel en dit het my heeltemal onkant gevang. Eers heelwat later het ek besef dat ek die heerlikheid van God, net soos in my visioen, uit haar oë sien straal het. Met 'n glimlag het ek onthou dat sy blond is – Aldo se hartsbegeerte!"
Chantel en haar broer het later daardie jaar 'n 'retreat' by Retah kom bywoon en daar het sy vir Aldo ontmoet. Dit was dadelik duidelik dat God reeds die werk in Chantel en Aldo se harte gedoen het. Hulle verhouding het gegroei en verdiep en in daardie tydsame groeiproses het God hulle harte voorberei vir wat sou kom.
Liefde sonder voorwardes
Almal was verstom oor hoe 'n God van liefde Sy Woord vervul: "Vind jou vreugde in die Here, en Hy sal jou gee wat jou hart begeer." Psalm 37:4.
Die stil wete dat God vir Chantel as Aldo se vrou gekies het, het vinnig in almal se harte kom lê. Hulle liefde vir mekaar is so opreg en diep. Chantel het hom lief sonder enige voorwaardes. Hulle lag saam, bid saam, seën mekaar en eer mekaar.
Ons sien ook God se wysheid in die feit dat Chantel ietwat ouer as Aldo is, want 'n jonger meisie sou nie noodwendig die pad saam met Aldo kon stap nie. Sy bestuur hulle kar en help hom met al sy werk. Sy weet daar is dinge wat hy nie kan doen nie en help sonder enige huiwering daarmee. Sy weerspieël waarlik God se liefde in hierdie wêreld.
Aan die begin van 2012 het 'n Amerikaanse gesin die McPhersons genooi om vir hulle te gaan kuier. Chantel is ook genooi. Wanneer hulle weg is van die huis, slaap Tinus gewoonlik by Aldo in die kamer en Retah by Josh, hul jonger seun, omdat die omgewing vir Aldo vreemd is. Na 'n paar dae in Amerika, het Aldo een aand om drie-uur die oggend vir Tinus wakker gemaak en gesê: "Pappa, die Heilige Gees sê ek moet 'n ring vir Chantel kry... hier in Amerika."
Tinus, nog half deur die slaap, het hom sommer vinnig terug geantwoord: "Nee Aldo, jy weet mos jy studeer nog. Ons weet jy en Chans is vir mekaar bedoel, maar ek stel voor jy wag op God se regte tyd. Hy sal vir jou sê wanneer jy haar moet vra om te trou."
Aldo het van die bed afgegly en begin bid. Hy het aanhou bid tot 4:30 daardie oggend, en toe uiteindelik van sy knieë opgestaan en weer langs Tinus gaan lê.
Later daardie oggend het Tinus en Aldo opgestaan vir ontbyt saam met die res van die gesin. 'n Kort rukkie daarna het hulle gasvrou die kombuis met 'n boksie in haar hande ingestap. Sy het na Retah gestap en gesê: "Retah en Tinus, vanoggend het die Here my en my man om drie-uur wakkergemaak en gesê dat daar 'n ring in ons kluis is wat ons vir Aldo moet gee."
Hul gasvrou het die ring aan Aldo gegee en hy het dadelik op sy knieë geval en gesê: "U is waarlik my God. U leef Here! Baie dankie vir hierdie mooi ring vir Chans." Hy het daarna opgestaan, na Chantel geloop, op een knie neergekniel en haar gevra of sy met hom sal trou. Sy was onmiddellik in trane, het haar hande om Aldo se gesig gevou en 'ja' geantwoord.
Aldo en Chantel is nou al ongeveer twee jaar saam en die verlowing is 'n simbool van die sekuriteit wat God aan hulle albei wil gee. Wanneer trou hulle? Die antwoord is eenvoudig – wanneer God so sê.
Chantel se storie:
Volgens Chantel het die Heilige Gees in die kerkdiens met haar gepraat en het sy daardie wonderlike belewenis ervaar waar God self in haar hart gefluister het. Toe sy Retah die eerste keer oor haar gesin se verhaal en die wonderwerk wat in haar seun se lewe gebeur het, hoor praat het, het sy God hoor sê: "Dit is die man vir jou."
Daar het 'n onbeskryflike vrede oor haar gespoel. Sy het geweet die gevoel het van God gekom en daarom was sy heel rustig in haar gemoed.
Sy het ook besef dat sy sekere dinge sou moes neerlê en was heeltemal bereid om dit te doen. Sy sou ook moes oorgee en vertrou, en rus in God se liefde en nie na 'n man vir identiteit of vervulling soek nie. Sy moes baie van haarself en haar ou lewe neerlê, en in daardie tyd het die pad van heiligmaking vir haar eg geword. Sy het besef dat God die tyd gebruik om haar voor te berei vir haar lewensmaat.
"Ek het van die eerste aand die droom wat God in my hart geplant het, met my ouers gedeel. In die dae toe ek moedeloos gevoel het omdat ek niks van Aldo gehoor het nie, of niks sien gebeur het nie, het ek op my ouers en op my broer gesteun – en hulle het my altyd aan God se getrouheid herinner."
Daardie wagtydperk was egter nodig sodat sy sekere dinge in haar lewe kon deurwerk en sy voel sy is nou gereed vir wat die toekoms vir hulle as paartjie saam inhou.
God doen dinge anders as ons, en weereens kon sy die grootheid van God se plan vir hul lewens raaksien. Dit was nie mensgemaakte planne nie, dit het direk van God gekom.
"Ek was so bly toe Aldo op sy een knie sak en my vra om te trou. Ek het dadelik begin om vir Abba dankie te sê, want ek het gesien hoe Hy Sy beloftes een na die ander vervul in ons lewens, maar ons wag steeds geduldig tot God vir ons die volgende stap wys. In my hart weet ek ons gaan saam reg-oor die wêreld bedien en van God se goedheid vertel. Ons lewens getuig daarvan dat daar altyd hoop is. Ons toekoms is in God se hande en ons vertrou Hom vir alles." —deur Ymile Kennedy